Diari Oficial de la Generalitat Valenciana


Sumari del DOGV 4909, del 23-12-2004 (2004/13309)

ACORD de 3 de desembre de 2004, del Consell de la Generalitat, per a la introducció de la productivitat variable en l'Atenció Especialitzada.
---------------------------------------------------------------------------------------------------------------------------------------------

### Dades del document

Número de DOGV
:   4909

Data del DOGV
:   23-12-2004

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2004/13870


Data del document
:   03-12-2004

Organisme emissor
:   Conselleria de Sanitat

Tipus de document
:   Acord

Descriptors 

:   * servei sanitari
    * salari per rendiment
    * productivitat del treball
    * professió sanitària

ACORD de 3 de desembre de 2004, del Consell de la Generalitat, per a la introducció de la productivitat variable en l'Atenció Especialitzada. [2004/X13164]
  
El Consell de la Generalitat, en la reunió del dia 3 de desembre de 2004, va adoptar l'acord següent:
  
L'Acord d'1 d'octubre de 2002, del Consell de la Generalitat, pel qual es va aprovar l'acord subscrit entre la Conselleria de Sanitat i les organitzacions sindicals amb representació en la mesa sectorial de sanitat, en matèria d'eficiència dels servicis sanitaris, racionalització i homologació de les condicions retributives i laborals i jornada i horari de treball del personal al servici de les institucions sanitàries de la Conselleria de Sanitat, preveia en l'apartat 7.1 la constitució d'una Mesa Tècnica amb la finalitat d'establir els criteris sobre els quals s'introduirà en l'Atenció Especialitzada el concepte retributiu de productivitat variable.
  
Fruit del treball d'esta Mesa Tècnica, s'ha aprovat en la Mesa Sectorial de Sanitat un acord entre la Conselleria de Sanitat i les organitzacions sindicals presents en la mesa, per a introduir este concepte retributiu a partir d'enguany.
  
La regulació del concepte retributiu de productivitat variable, establit en l'article 27 de la Llei 17/2003, de 30 de desembre, de Pressupostos de la Generalitat per a l'exercici 2004, troba l'acomodament perfecte amb el que disposa la Llei 55/2003, de 16 de desembre, de l'Estatut Marc del personal estatutari dels servicis de salut que, en l'article 43, establix el complement de productivitat com el destinat a retribuir el rendiment especial, l'interés o la iniciativa del titular del lloc, així com la participació en programes o actuacions concretes i la contribució del personal a la consecució dels objectius programats, després de l'avaluació dels resultats aconseguits.
  
El model de productivitat variable en l'Atenció Especialitzada se sustenta en quatre principis bàsics que són:
  
- La transparència: els criteris utilitzats per a l'avaluació són coneguts prèviament, de manera que els professionals poden modificar el seu comportament i orientar la seua actuació.
  
- L'equitat: el model és capaç d'incloure criteris que discriminen els diferents punts de partida i circumstàncies dels centres d'Atenció Especialitzada inclosos.
  
- La coherència: el model permet alinear els objectius estratègics de l'Agència Valenciana de la Salut amb els centres, els servicis i els professionals que hi treballen.
  
- La proporcionalitat: la compensació variable és proporcional al grau de l'èxit dels objectius, és a dir, es tracta d'un complement variable i no d'una compensació extra fixa.
  
Per tant, després de la negociació amb les organitzacions sindicals més representatives, d'acord amb el que preveu la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, i fent ús de l'habilitació continguda en l'article 53 de la Llei 11/2000, de 28 de desembre, de Mesures Fiscals, de Gestió Administrativa i Financera, i d'Organització de la Generalitat, i en l'article 27.4 de la Llei 17/2003, de Pressupostos de la Generalitat per a l'exercici 2004, a proposta del conseller de Sanitat, el Consell de la Generalitat
  
ACORDA
  
Primer. Objectius
  
El present acord vol establir un mecanisme per a fer efectius els acords sobre la diferenciació retributiva del personal de la Conselleria de Sanitat, determinant els objectius exigibles a cada servici o unitat, la forma d'avaluar-ne el compliment i la manera de distribuir les quantitats que s'han de repartir segons el compliment d'estos objectius.
  
Segon. Característiques del model de diferenciació retributiva
  
2.1. Professionals implicats
  
Tots els professionals vinculats contractualment a un centre assistencial de la Conselleria de Sanitat poden beneficiar-se de la productivitat variable, condicionada a l'èxit dels objectius determinats d'acord amb la metodologia recollida en el present document. Els professionals que s'incloguen en servicis per als quals s'hagen establit objectius específics ho faran en funció del grau de consecució d'estos.
  
La resta del personal percebrà la retribució variable corresponent en funció dels objectius establits per al centre en conjunt, i que són els que es recullen en l'acord de gestió.
  
No obstant això, per a ser inclòs en el model és necessari:
  
- Tindre un mínim de 2 anys complets com a professional en qualsevol dels centres.
  
- Estar treballant durant un any efectiu dins d'un servici concret. En el cas que durant l'any 2004 el treballador haja tingut alguna absència per incapacitat temporal (no estan incloses per este concepte les baixes per maternitat, accident laboral o malaltia professional), només percebrà la part proporcional de retribució variable que li corresponga segons el temps que no ha estat de baixa.
  
2.2. Criteris per a l'avaluació del compliment d'objectius
  
Els objectius que, tant el centre com cada servici, hauran d'aconseguir, s'expressen en termes d'indicadors. Per a cada un d'estos indicadors es determina l'objectiu que es vol aconseguir. La mesura en què, partint del valor inicial, el resultat obtingut pel centre o el servici s'aproxima a este valor, determina el grau de consecució de cada objectiu. Els indicadors esmentats s'estructuren en tres àrees d'avaluació que són les mateixes que per a l'acord de gestió del centre:
  
- Indicadors de qualitat, el pes del qual és del 25%.
  
- Indicadors econòmics i de producció, amb un pes del 60%.
  
- Indicadors de desenvolupament organitzatiu i professional, amb un pes del 15%.
  
Per a cada una d'estes àrees d'avaluació hi ha una sèrie d'aspectes sobre els quals es marquen objectius per mitjà d'un o més indicadors, d'acord amb l'esquema següent:
  
Com és lògic, no tots els indicadors són aplicables a tots els servicis. La disparitat de servicis i activitats que es fan en els centres assistencials n'aconsella l'agrupació de manera que l'avaluació de cada servici s'ajuste al màxim a les seues característiques i particularitats. Amb la finalitat d'unir este enfocament amb un abordatge eficient del maneig de la informació, s'han definit diferents models d'avaluació. Cada servici o unitat s'assigna a un model determinat; poden existir, en alguns casos, especialitzacions d'estos models que són els denominats submodels. Per a cada submodel hi ha un patró d'indicadors que comporta, al mateix temps, una assignació de pesos o punts. La suma total de punts dels indicadors inclosos en un submodel sempre és 100.
  
Els servicis a què s'apliquen els diferents models i submodels són els següents:
  
A. Model per a servicis mèdics
  
A.1 Submodel general
  
Al·lèrgia
  
Clínica dolor
  
Endocrinologia
  
Medicina interna
  
Nounats
  
Neurologia
  
Oncologia
  
Pediatria
  
Pneumologia
  
Psiquiatria
  
Reumatologia
  
Unitat de malalties infeccioses
  
A.2 Submodel nefrologia
  
Nefrologia
  
A.3 Submodel hematologia
  
Hematologia
  
A.4 Submodel cardiologia
  
Cardiologia
  
Hemodinàmica
  
A.5 Submodel digestiu
  
Endoscòpies
  
Medicina digestiva
  
B. Model per a servicis quirúrgics
  
B.1 Submodel general
  
Angiologia i cirurgia vascular
  
Cirurgia cardiovascular
  
Cirurgia general
  
Cirurgia maxil·lofacial
  
Cirurgia ortopèdica i traumatologia
  
Cirurgia pediàtrica
  
Cirurgia plàstica
  
Cirurgia toràcica
  
Dermatologia
  
Neurocirurgia
  
Oftalmologia
  
Otorinolaringologia
  
Urologia
  
B.2 Submodel obstetrícia
  
Ginecologia i obstetrícia
  
C. Model per a UCI
  
Medicina intensiva
  
Reanimació
  
D. Model per a medicina nuclear i radioteràpia
  
Radioteràpia
  
Medicina nuclear
  
E. Model per a servicis d'anestèsia
  
Anestesiologia, reanimació i clínica del dolor
  
F. Model per a servicis d'urgències
  
Urgències
  
G. Model per a servicis de rehabilitació
  
Rehabilitació
  
H. Model per a laboratoris
  
Anàlisis clíniques
  
Bioquímica
  
Immunologia
  
Microbiologia
  
H.1 Submodel anatomia patològica
  
Anatomia patològica
  
I. Model per a unitats d'exploracions (neurofisiologia clínica)
  
Neurofisiologia
  
J. Model per a radiodiagnòstic
  
Radiodiagnòstic
  
K. Model per a servicis de farmàcia
  
Farmàcia
  
L. Model per a servicis de medicina preventiva
  
Medicina preventiva
  
M. Model per a unitats d'admissió i documentació
  
Admissió i documentació
  
N. Model per a unitats d'hospitalització a domicili
  
Unitats d'hospitalització a domicili
  
0. Model per a unitats d'hospital de dia
  
Unitats d'hospital de dia
  
P. Model per a unitats de curta estada
  
Unitats de curta estada
  
La relació d'indicadors per submodel, així com els pesos dels submodels, és la següent:
  
2. 3. Metodologia per a la determinació d'objectius
  
2.3.1. Regles bàsiques
  
La definició d'objectius concrets per a cada un dels servicis s'ha realitzat, excepte en casos excepcionals, de forma individualitzada. Cada servici té el seu propi objectiu per a cada indicador, i este objectiu és, generalment, diferent del de la resta de servicis. La determinació té en compte tant la trajectòria històrica del servici, pel que fa a l'indicador en qüestió, com la situació relativa, respecte a la resta de servicis, en el moment actual. L'objectiu es definix partint d'esta informació i amb l'aplicació d'unes regles bàsiques que són les següents:
  
1. Tot el que ha empitjorat, almenys ha de recuperar el que perd.
  
2. Millora contínua limitada: el que ha millorat, almenys, ha de mantindre el 50% de la taxa de millora. Si hi ha un valor òptim, no és necessari sobrepassar-lo.
  
3. Cap centre ha de tindre un objectiu inferior a la mitjana de la situació de partida.
  
4. Als que estan millor se'ls exigix un menor esforç de millora i els que estan pitjor han de fer un major esforç de millora.
  
L'aplicació d'este model fa que els objectius de tots els servicis de la mateixa especialitat convergisquen cap a un mateix valor en molt pocs anys. Este requisit de convergència fa que el grau d'esforç siga menor en els que estan millor situats, i major en aquells que partixen d'una situació més desfavorable (regla 4). No obstant, no els penalitza amb objectius impossibles que poden dissuadir de l'esforç d'aconseguir-los, ja que, en el pitjor dels casos, la referència per a la millora la constituïx, o bé una posició que el servici ja ha demostrat ser capaç d'aconseguir (regla 1), o bé una situació que han sigut capaços d'aconseguir, almenys, la meitat dels centres (regla 3).
  
2.3.2. Bases metodològiques
  
La seqüència d'operacions que determinen el valor de l'objectiu assignat a un servici per a un indicador determinat és la que es descriu esquemàticament a continuació:
  
1. Es definix el sentit de l'indicador. Si és un indicador negatiu, s'ha de buscar com a objectiu reduir-ne el valor. En canvi, si és positiu, el que es desitja és que s'incremente. Es pot donar també el cas que l'objectiu siga l'aproximació a un valor de referència, de manera que els que estan per damunt d'eixe valor hauran de disminuir i els que estan per davall, d'augmentar. També es determina si hi ha un valor òptim per a l'indicador, de manera que als centres o servicis que ho complisquen només se'ls exigix mantindre-s'hi.
  
2. Es calcula el valor de l'indicador per a cada un dels servicis que es consideren inclosos en el mateix grup. Açò es fa per als dos últims anys dels quals es disposa d'informació completa i fiable.
  
3. Es calcula l'increment interanual per a cada un dels centres o servicis, a partir dels valors obtinguts en el pas anterior.
  
4. Es determina quina és la mitjana de les dades de l'últim any.
  
5. Es busca quin és el centre o servici millor situat en les dades de l'últim any i s'establix, amb l'aplicació de les regles detallades en l'apartat 4.1, quin és el seu objectiu. Les regles de decisió per a establir l'objectiu són: si el centre ha tingut una evolució favorable, se li demana que continue en eixa línia de millora, mantenint almenys la meitat de la taxa de millora, sense arribar a sobrepassar l'òptim, si és el cas. Si el centre ha tingut una evolució desfavorable, almenys ha de recuperar la posició que tenia, per la qual cosa este serà l'objectiu fixat.
  
6. Es determina, pel mateix procediment, quin és l'objectiu per al centre o servici pitjor situat. En este cas, les regles de decisió són: si el centre o servici ha tingut una evolució desfavorable, l'objectiu serà tornar a la situació de partida o aconseguir la mitjana (el valor més exigent d'estos dos). Si el centre ha tingut una evolució favorable, l'objectiu serà millorar, almenys, la meitat d'allò que s'ha millorat en l'últim any o aconseguir la mitjana (el valor més exigent d'estos dos).
  
7. S'establix l'objectiu per a la resta de centres de forma lineal, segons els objectius fixats per al millor i el pitjor centres.
  
2.4. Excepcions
  
En el cas que un servici o unitat no tinga equivalent en altres centres, la metodologia anterior no és aplicable, per la qual cosa correspondrà a l'equip directiu del propi centre proposar els objectius que han d'utilitzar-se per a avaluació del servici i l'assignació de la productivitat. Estos seran comunicats per la direcció del centre a la comissió central de la Conselleria de Sanitat en un termini no superior a 1 mes després de la signatura de l'acord de gestió, per què els convalide. En el cas que no es proposen objectius per als servicis o unitats excepcionals, la productivitat d'estes unitats estarà vinculada al grau d'èxit dels objectius generals del centre pactats en l'acord de gestió.
  
Tercer. Avaluació del compliment dels objectius
  
L'avaluació del compliment d'objectius la farà la Comissió Central de la Conselleria de Sanitat contrastant, per a cada indicador, la mesura en què, partint de la situació inicial, s'ha aconseguit l'objectiu proposat. Açò significa que l'avaluació de cada indicador tirarà un índex de compliment donat per l'expressió següent:
  
 valor obtingut - valor inicial
  
compliment = ?????????????????-
  
 objectiu proposat - valor inicial
  
Cal fer notar que, en el cas que se sobrepasse l'objectiu proposat, es pot obtindre un índex de compliment superior a 1.
  
Cada indicador té un valor en punts, que pot ser diferent segons el tipus de servici, de manera que la suma dels punts de tots els indicadors aplicables a un servici siga 100. Es manté l'esquema de proporcionalitat per àrees d'avaluació que es descriu en el punt 2.2.
  
El nombre total de punts obtingut per un servici serà el resultat de sumar el producte de l'índex de compliment pel valor en punts de cada indicador aplicable. Per a poder participar en el repartiment del complement de productivitat, s'ha d'aconseguir un mínim de 40 punts. Este mínim podrà ser modificat a proposta de la comissió central en el cas que el nombre total de treballadors amb dret a percebre productivitat siga inferior al 50%. Atés que l'índex de compliment pot ser superior a 1, també és possible que un servici obtinga més de 100 punts.
  
Estos punts es multiplicaran pel nombre total de treballadors equivalents del servici, tenint en compte la relació de proporcionalitat següent:
  
1 grup A = 0,65 grup B = 0,40 grup C = 0,30 grup D = 0,15 grup E
  
A més, s'haurà de considerar el temps efectiu treballat, d'acord amb el que preveu el punt 2 de l'apartat 2.2.
  
La mateixa metodologia aplicada als objectius de l'acord de gestió i tenint en compte el personal la productivitat del qual hi està vinculada, d'acord amb el que preveuen els apartats 2.1 i 2.4, donarà els punts assignats a cada centre.
  
En el termini d'un mes després de la signatura de l'acord de gestió, cada comissió local de seguiment haurà de fer arribar a la comissió central de seguiment un fitxer en què s'incloga tota la informació sobre el nombre de treballadors de cada grup que han de considerar-se inclosos en cada un dels servicis participants, així com els que es vinculen a l'acord de gestió.
  
Es faran 2 avaluacions del grau de compliment d'objectius, en juny i desembre, i es pagarà la productivitat del primer semestre a càrrec de la partida pressupostària prevista en el punt sisé d'este acord, per un import de sis milions d'euros.
  
Abans del 31 de juliol de 2004 i del 31 de gener de 2005, cada comissió local de seguiment haurà de fer arribar a la comissió central de seguiment un fitxer semblant a l'anterior, amb la indicació del nombre de treballadors efectius de cada grup que han de considerar-se inclosos en cada un dels servicis participants, així com els que es vinculen a l'acord de gestió. Per a això, es tindrà en compte el temps efectiu treballat, en el sentit indicat en el punt 2 de l'apartat 2.1. És a dir, si un treballador ha estat de baixa X dies, computarà com (366-X)/366.
  
Quart. Distribució de l'assignació econòmica
  
4.1. Quantitat que ha de percebre cada centre i servici
  
La suma total dels punts obtinguts pels servicis i els centres que tinguen dret a la productivitat (és a dir, que hagen sobrepassat el mínim exigit) determinarà el valor econòmic del punt i, d'esta manera la quantitat que s'ha d'assignar a cada centre i servici per al repartiment.
  
4.2. Criteris de repartiment
  
La quantitat que percebran els treballadors vinculats a l'acord de gestió es distribuirà entre els diferents estaments d'acord amb la proporcionalitat indicada en l'apartat 3. La distribució dins de cada estament serà determinada per la comissió local de seguiment.
  
La quantitat total que ha de percebre un servici es distribuirà entre els estaments mantenint també la proporcionalitat indicada en el punt 3. El repartiment entre els components de cada estament es fixarà amb els criteris següents:
  
- Per al personal facultatiu, la distribució la decidirà el cap del servici o unitat amb l'aprovació de la majoria dels membres.
  
- Per al personal d'infermeria, serà el director d'infermeria, o la persona que hi delegue, el que decidisca, amb l'aprovació igualment de la majoria, la distribució.
  
- Per a la resta de personal, serà el director econòmic el que determine, també amb l'aprovació de la majoria, la distribució de l'assignació econòmica.
  
En el cas de no arribar a un acord entre ells serà la comissió local del centre la que decidirà la distribució d'esta quantitat.
  
Quint. Comissions de seguiment
  
5.1. Comissió central de seguiment
  
D'acord amb el que establix el cos de l'acord de gestió, les característiques de la comissió central de seguiment seran:
  
Composició:
  
- Un representant de la Direcció General d'Assistència Sanitària.
  
- Un representant de la Direcció General de Qualitat i Atenció al Pacient.
  
- Un representant de la Direcció General de Recursos Econòmics.
  
- Un representant de la Direcció General de Recursos Humans.
  
Funcions:
  
- Establir els objectius dels servicis i unitats que s'hagen d'avaluar.
  
- Conéixer la relació del personal que s'ha d'incloure en cada servici i comunicar-ho a la comissió central de la Conselleria de Sanitat.
  
- Conéixer la relació del personal que ha de percebre la retribució variable segons el compliment de l'acord de gestió signat pel centre.
  
- Determinar el grau de compliment dels objectius assignats tant als servicis com al centre en conjunt (acord de gestió).
  
- Determinar el valor del punt segons els criteris definits en l'apartat 5.
  
5.2. Comissió local de seguiment
  
Composició:
  
En cada hospital es constituirà una comissió local de seguiment la composició de la qual serà:
  
- El director de l'hospital.
  
- El director mèdic.
  
- El director d'infermeria.
  
- El director econòmic.
  
- Un representant d'entre les organitzacions sindicals que signen este acord, que tinga la condició de membre de la junta de personal de l'àrea.
  
- Un representant de la junta de l'hospital.
  
Funcions:
  
- Conéixer els objectius dels servicis i unitats que s'avaluen.
  
- Aprovar la relació del personal que s'ha d'incloure en cada servici i comunicar-ho a la comissió central de la Conselleria de Sanitat.
  
- Aprovar la relació del personal que ha de percebre la retribució variable segons el compliment de l'acord de gestió signat pel centre.
  
- Conéixer els resultats de l'avaluació del compliment d'objectius tant dels servicis com del centre en conjunt (acord de gestió), i la quantitat que ha de percebre cada servici i estament.
  
- Decidir la distribució de la quantitat assignada a l'estament d'un servici com a productivitat variable quan no hi haja acord intern, en els termes establits en el punt 4.2.
  
- Decidir la distribució de la productivitat variable corresponent al personal no inclòs en servicis específics.
  
5.3. Mesa tècnica
  
En compliment del punt 7.1 de l'Acord de la Mesa Sectorial de 20 de setembre de 2002, en què es crea la Mesa tècnica de desenvolupament i aplicació del complement de productivitat variable en assistència especialitzada, objecte del present document, en continua la constitució amb la finalitat de ser informada de l'avaluació dels objectius, la puntuació obtinguda i el repartiment de la productivitat entre els professionals d'atenció especialitzada. Estarà constituïda per:
  
- director general d'Assistència Sanitària.
  
- director general de Recursos Humans.
  
- director general de Recursos Econòmics.
  
- director general de Qualitat i Atenció al Pacient.
  
- director d'Assistència Sanitària de Zona.
  
- El cap del Servici de Relacions Sindicals i Condicions de Treball.
  
- Un representant de cada sindicat present en la Mesa Sectorial de Sanitat.
  
Sisé. Import per a 2004
  
Per a l'exercici 2004, la partida pressupostària destinada a productivitat variable en atenció especialitzada serà de sis milions d'euros.
  
Seté. Efectes
  
Este acord tindrà efectes des de l'endemà de la publicació Diari Oficial de la Generalitat Valenciana, i se'n deriven efectes econòmics des de l'1 de gener de 2004.
  
Huité. Habilitació
  
S'autoritza el conseller de Sanitat per a establir les mesures necessàries per a l'execució d'este acord.
  
València, 3 de desembre de 2004
  
El vicepresident i secretari del Consell de la Generalitat,
  
VÍCTOR CAMPOS GUINOT